b'\n_START_ARTICLE_\nTom Parker\n_START_SECTION_\nManager for Elvis Presley\n_START_PARAGRAPH_\nParker blev manager for Elvis Presley fra den 18. august 1955 og resten af Elvis\' liv og karriere. En af Tom Parkers f\xc3\xb8rste \xe2\x80\x93 og afg\xc3\xb8rende \xe2\x80\x93 handlinger som manager for Elvis var at forhandle en overgang fra det lokale Memphis-pladeselskab Sun Records til det k\xc3\xa6mpestore RCA Victor. Handlen var en realitet allerede 22. november 1955, og overgangssummen var p\xc3\xa5 hele 35.000,- dollars (+ 5.000,- direkte til Elvis), den dengang st\xc3\xb8rste sum nogensinde for en pladekontrakt._NEWLINE_Tom Parker, der rejste til USA som 18-\xc3\xa5rig, var illegal immigrant og kunne f\xc3\xb8lgelig ikke f\xc3\xa5 bl.a. pas. Derfor tog han ikke med Presley til Tyskland under milit\xc3\xa6rtjenesten, og det menes ogs\xc3\xa5 at have v\xc3\xa6ret den v\xc3\xa6sentligste \xc3\xa5rsag til, at Elvis Presley praktisk taget aldrig tog p\xc3\xa5 turne udenfor USA\'s gr\xc3\xa6nser. Ganske vist var Presley p\xc3\xa5 en mindre turne til Canada i 1957 med koncerter i Toronto, Ottawa og Vancouver, men det var uden Parkers ledsagelse._NEWLINE_Obersten, som Parker blev kaldt, var dygtig, \xe2\x80\x93 nogle mener endda, at han m\xc3\xa5ske var for dygtig. Det er i det mindste ubestridt, at det var Tom Parker som fastholdt Elvis Presley p\xc3\xa5 filml\xc3\xa6rredet op gennem 1960\'erne, hvorved han tabte afg\xc3\xb8rende terr\xc3\xa6n overfor de mange nye kunstnere og grupper, som kom frem i disse \xc3\xa5r. I det hele taget m\xc3\xa5 det siges, at hans m\xc3\xa5de at v\xc3\xa6re manager p\xc3\xa5 har v\xc3\xa6ret med til at redefinere begrebet manager. Han styrede "forretningen Elvis" med h\xc3\xa5rd og kyndig h\xc3\xa5nd og har en stor del af \xc3\xa6ren for Presleys kultagtige stjernestatus. Ogs\xc3\xa5 hans andel af indtjeningen var nyskabende. Fra begyndelsen fik han de s\xc3\xa6dvanlige 10% men snart fik han forhandlet sig frem til stigninger s\xc3\xa5 store, at han ved Elvis\' d\xc3\xb8d menes at have scoret 50% af Elvis\' indt\xc3\xa6gter.\n_START_SECTION_\nEfter Elvis Presleys d\xc3\xb8d\n_START_PARAGRAPH_\nEfter Elvis\' d\xc3\xb8d den 16. august 1977 blev Parker sags\xc3\xb8gt af boet, der anklagede ham for at misr\xc3\xb8gte Elvis\' interesser. Sagen endte med forlig i 1983._NEWLINE_Tom Parker d\xc3\xb8de af et hjerteslag i Las Vegas den 21. januar 1997, 87 \xc3\xa5r gammel.'